Svindal om sitt eget superløp: - Perfekt eksisterer ikke
- Jeg hadde en god plan, og jeg gjennomførte bra. Jeg gjorde ingen særlige feil, så jeg er fornøyd med dette, sier Svindal til VG med et smil etter målgang. Canadiske Jan Hudec ledet komfortabelt på super-G-øvelsen i Val Gardena da Norges superalpinist, Aksel Lund Svindal, sto på toppen av bakken.Etter målgang ville alle ha en liten bit av Svindal. Radiokanaler, TV-stasjoner og journalister stimlet sammen rundt Svindal, som har blitt en av verdenscupsirkusets aller største stjerner. Til slutt kom han bort til norsk presse, men til tross for seieren brukte han ikke særlig store ord om sin egen prestasjon. På spørsmål om det han presterte i bakken i dag var perfekt, svarte han følgende: - Perfekt eksisterer vel ikke. Eller, det gjør det kanskje. Men perfekt er ikke et ord vi bruker. Det eneste jeg kunne gjøre, var å holde meg til planen min, forklarer han.Dagens seier i Val Gardena var den 100. i rekken for norsk herrealpint. I 1971 gikk Erik Håker til topps som den aller første nordmannen, den gangen i Val d`Isere. Selv synes Svindal det var «kult» å stå for en aldri så liten milepæl i norsk alpinhistorie i dag. - Men det er vel ikke det man bør skryte mest av, vi er et stykke bak de store nasjonene, sier han til VG med et smil. - Man kan vel kanskje ikke slå seg på brystet med det. Men vi er jo en liten nasjon, så sånn sett er det bra, mener han.Lagkompis Kjetil Jansrud var full av ros da han ble spurt om lagkompisen etter Svindals seier. :- Han er helt rå. Han er så sykt god på å få med seg fart nedover. Han øker hele veien. Han er raskere overalt, sier Jansrud til VG. Jansrud endte selv på fjerdeplass. Han kjørte solid i starten av løpet, men fikk en feil mot slutten som antakelig kostet ham dyrt. PS! I morgen kjører herrene utfor i Val Gardena. Også dette løpet starter klokken 12.15.
Aksel Lund Svindal (30) kjørte svinfort i favorittøvelsen i Val Gardena og tok sin 24. verdenscupseier i karrieren.